DECIZIA CONSILIULUI
din 15 octombrie 2007
privind semnarea și aplicarea cu titlu provizoriu a unui protocol la Acordul euro-mediteranean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, pentru a ține seama de aderarea Republicii Bulgaria și a României la Uniunea Europeană
(2008/881/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 310, coroborat cu articolul 300 alineatul (2) primul paragraf prima teză,
având în vedere Actul de aderare a Republicii Bulgaria și a României la Uniunea Europeană, în special articolul 6 alineatul (2),
având în vedere propunerea Comisiei,
întrucât:
(1)
La 23 octombrie 2006, Consiliul a autorizat Comisia să negocieze cu Marocul, în numele Comunității Europene și al statelor sale membre, un protocol de modificare a acordurilor încheiate între Comunitatea Europeană și țările terțe, în special Acordul de asociere euro-mediteranean între Comunitățile Europene și statele membre ale acestora, pe de o parte, și Maroc, pe de altă parte, pentru a ține seama de aderarea Republicii Bulgaria și a României la Uniunea Europeană.
(2)
Aceste negocieri s-au încheiat în mod satisfăcător pentru Comisie.
(3)
Textul protocolului negociat cu Regatul Maroc prevede, la articolul 9 alineatul (2), aplicarea cu titlu provizoriu a protocolului înainte de intrarea acestuia în vigoare.
(4)
Este necesară semnarea protocolului și aplicarea acestuia cu titlu provizoriu până la finalizarea procedurilor necesare pentru încheierea acestuia,
ADOPTĂ PREZENTA DECIZIE:
Articolul 1
Semnarea protocolului la Acordul euro-mediteranean de instituire a unei asocieri între Comunitățile Europene și statele lor membre, pe de o parte, și Regatul Maroc, pe de altă parte, pentru a ține seama de aderarea Republicii Bulgaria și a României la Uniunea Europeană, se aprobă în numele Comunității, sub rezerva încheierii respectivului protocol.
Textul protocolului se anexează la prezenta decizie.
Articolul 2
Președintele Consiliului este autorizat să desemneze persoana sau persoanele împuternicite să semneze, în numele Comunității Europene și al statelor sale membre, protocolul la Acordul euro-mediteranean între Comunitățile Europene și statele membre ale acestora, pe de o parte, și Regatul Maroc, pe de altă parte, pentru a ține seama de aderarea Republicii Bulgaria și a României la Uniunea Europeană.
Articolul 3
Sub rezerva încheierii sale la o dată ulterioară, protocolul se aplică cu titlu provizoriu de la 1 ianuarie 2007.
Adoptată la Luxemburg, 15 octombrie 2007.